คาดบาทสัปดาห์หน้าแกว่ง 29.80-30.10 บาท
ศูนย์วิจัยกสิกรไทยคาดเงินบาทสัปดาห์หน้าแกว่ง29.80-30.10จับตาปัจจัยต่างประเทศ - ผลประชุมเฟด
23 เม.ย. 2554

ศูนย์วิจัยกสิกรไทยคาดเงินบาทสัปดาห์หน้าแกว่ง29.80-30.10จับตาปัจจัยต่างประเทศ - ผลประชุมเฟด
บริษัทศูนย์วิจัยกสิกรไทย จำกัด ประเมินการเคลื่อนไหวของค่าเงินบาทในประเทศช่วงสัปดาห์หน้า (25-29 เม.ย.54) อยู่ในกรอบ 29.80-30.10 บาทต่อดอลลาร์ฯ ซึ่งต้องจับตาทิศทางการลงทุนในสินทรัพย์เสี่ยงของตลาดการเงินทั่วโลกที่อาจส่งผลหนุนสินทรัพย์และสกุลเงินในเอเชีย สัญญาณการเข้าดูแลเสถียรภาพเงินบาทของธปท. ตลอดจนผลการประชุมนโยบายการเงินและแถลงข่าวหลังการประชุมของประธานเฟด ในวันที่ 26-27 เม.ย. นี้ ขณะที่ ข้อมูลเศรษฐกิจที่สำคัญของสหรัฐฯ ประกอบด้วย ดัชนีความเชื่อมั่นผู้บริโภค ยอดสั่งซื้อสินค้าคงทน ยอดทำสัญญาซื้อบ้านที่รอปิดการขาย ยอดขายบ้านใหม่ รายได้-รายจ่ายส่วนบุคคล
รวมถึง ดัชนีราคาการใช้จ่ายด้านการบริโภคส่วนบุคคลพื้นฐานเดือนมี.ค. ดัชนีราคาบ้านเดือนก.พ. ตัวเลข GDP ประจำไตรมาส 1/2554 และจำนวนผู้ขอรับสวัสดิการว่างงานรายสัปดาห์